สถานเอกอัครราชทูต ณ กรุงปักกิ่ง ส่งข้าราชการไปปฏิบัติภารกิจช่วยเหลือคนไทยที่นครอู่ฮั่น
สถานเอกอัครราชทูต ณ กรุงปักกิ่ง ส่งข้าราชการไปปฏิบัติภารกิจช่วยเหลือคนไทยที่นครอู่ฮั่นนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า กระทรวงการต่างประเทศ รายงานว่า วันที่ 1 กุมภาพันธ์ 2563 สถานเอกอัครราชทูต ณ กรุงปักกิ่ง ได้จัดส่งข้าราชการสถานเอกอัครราชทูต ณ กรุงปักกิ่งจำนวน 3 คน ได้แก่ นายนิรัตน์ กาญจนรจิต เลขานุการเอก  นายเมธัส ชัยพุฒิ เลขานุการเอก และ นายอัคคณิต คามเกตุ เลขานุการโท เดินทางไปนครอู่ฮั่น เพื่อปฏิบัติหน้าที่ในการประสานงาน อำนวยความสะดวกและบริหารจัดการต่างๆ ในการเตรียมการเพื่อนำคนไทยออกจากพื้นที่ โดยข้าราชการทั้ง 3 คน เดินทางโดยรถยนต์จากกรุงปักกิ่งไปยังนครอู่ฮั่นระยะทางกว่า 1,200 กิโลเมตร (ใช้เวลาขับ 14-15 ชั่วโมง) คาดว่าจะถึงนครอู่ฮั่นในช่วงเย็นวันอาทิตย์ที่ 2 กุมภาพันธ์ 2563 และจะปฏิบัติหน้าที่ในพื้นที่จนกว่าจะเสร็จสิ้นภารกิจ ทั้งนี้เมื่อข้าราชการข้างต้นเดินทางกลับ หลังจากปฏิบัติภารกิจเรียบร้อยแล้ว จะมีการดำเนินการตามมาตรการป้องกันและควบคุมการแพร่ระบาดที่ทางการจีนกำหนดโดยเคร่งครัด ซึ่งรวมถึงการตรวจร่างกายและการกักพื้นที่ เพื่อเฝ้าระวังอาการเป็นเวลา 14 วัน